De Rounde van Itoalië (Italioans: Giro d'Italia, dikwyls ofgekort toet Giro) is e mêerdoagse velokoers in en round Itoalië. 't Is êen van de drie grôte roundes. Den etappekoers is voe 't êest verreedn in 1909 en wordt sindsdien ieder joar - uutgezounderd binst de joarn van de twêe Weireldoorloogn - g'houdn. Juste lyk d' andere twêe grôte roundes - de Rounde van Vrankryk en de Rounde van Spanje - deurt de Rounde van Itoalië drieëntwientig doagn die in de mêeste gevalln bestoan uut êenentwientig etappes, inclusief een eventuele proloog en twêe rustdoagn. E proloog is een individuele tydrit an 't begun van e rounde van maximoal acht kilometer. De latste etappe van de etappekoers endigde de latste joarn mêestal in Milaan.